Assassin's Creed Shadows

Assassin's Creed Shadows (בתרגום לעברית: "אמונת המתנקש: צללים") הוא משחק וידאו מסוג משחק תפקידים ממוחשב שמפותח על ידי חברת יוביסופט קוויבק בהפצתה של יוביסופט, והוא מיועד לצאת בנובמבר 2024. המשחק הוא ה-14 בסדרת משחקי Assassin's Creed והמשך לקודמו, "Assassin's Creed Mirage" משנת 2023. המשחק הוא הראשון בסדרת המשחקים להיכלל בפלטפורמת "אינפיניטי". עלילת הסיפור מתרחשת בתקופת סנגוקו שביפן במהלך המאה ה-16, ומתמקדת במאבק עתיק יומין בין מסדר המתנקשים, שנלחמים לשמור על השלום ועל כוח הרצון, לבין מסדר הטמפלרים, שחושקים בשלום באמצעות שליטה. הסיפור מסופר דרך עיניהם של שני פרוטגוניסטים ראשיים, שמתחילים את המשחק כאויבים אך עם הזמן יחברו יחדיו - פוג'יביאשי נאוויי, מתנקשת קונואיצ'י (שינובי נשית) מפרובינציית איגה ויאסוקה, סמוראי אפריקני ששרד מתקפה על אוניית עבדים ומצא את עצמו בשירותו של אודה נובונאגה. שתי הדמויות נשלטות באופן שונה אחת מהשנייה, מה שמספק חוויית משחקיות ייחודית ומאפשרת לגשת למשימות בדרכים שונות.

המשחק עתיד לצאת ב-15 בנובמבר 2024 לקונסולות המשחקים פלייסטיישן 5, Xbox Series X/S, כמו גם למערכות ההפעלה Microsoft Windows, macOS ו-Amazon Luna. בכנס המפתחים העולמי של אפל, שנערך בין התאריכים 14-10 ביוני 2024, נחשפה המשחקיות של המשחק, בנוסף שייצא ל-iPadOS באותו תאריך יציאה למחשב האישי, לקונסולות ול-macOS.

== משחקיות ==

המשחק הוא משחק התגנבות מסוגת פעולה-הרפתקאות בדומה למשחקים קודמים בסדרה. אולם, הוא שם דגש על התגנבות, תאורה דינמית ואינטראקציה סביבתית, מה שמאפשר לשחקנים להשתמש בצללים ובקרס תפיסה כאמצעי עזר לאמנות הפארקור. העולם הפתוח מתקדם לפי עונות השנה - אביב, קיץ, סתיו וחורף, כשכל אחת משפיעה על המשחקיות: אביב וקיץ יכללו צמחייה מלבלבת שמספקת מקומות מחבוא, ואשר נעלמת בזמן הסתיו והחורף, שמביאים איתם מים קפואים אשר חוסמים את הגישה לאגמים ובריכות, בעוד נטיפי קרח נופלים יכולים לגלות את מיקומו של השחקן. התנהגות הדמויות שאינן שחקן גם הן משתנות לאורך העונות - כשאויבים מחפשים בשיחים בקיץ ונשארים קרובים לאש בחורף, מה שיכול ליצור משעולים חדשים. בנוסף, מערכת מזג האוויר הדינמית יכולה ליצור תנאי מזג אוויר כמו ערפל, רוח ושלג, המשפיעים על האויב וממסכים את תנועות השחקן. המערכת האקולוגית של המשחק מפורטת ביותר, כמו משבי רוח אבקניים בסתיו. המשימות הן לא-ליניאריות, ומאתגרות את השחקנים לאתר ולהתנקש במטרות בצורה חופשית. במהלך שונה ממשחקים קודמים, יהיו קיימות נקודות תצפית בעולם הפתוח, אך רק כדי לעזור לשחקנים לסרוק אחר נקודות עניין ולא כדי למפות את הסביבה.

משחק זה מציג אלמנטים חדשים למשחקיות הסדרה, ביניהם את האפשרות לכבות לפידים לצורך התחבאות, קיומו של מד יציבות לאויבים בדומה למשחק "Sekiro: Shadows Die Twice", לזחול לאורך הרצפה במצב אופקי, מה שמעניק לשחקנים את האפשרות לשמור על פרופיל נמוך ואת היכולת לגשת למקומות קטנים. מערכת ראיית הנץ גם היא חוזרת, ומאפשרת לשחקנים לראות דמויות שאינן שחקן דרך קירות, כשאויבים מסומנים באדום, בעוד בני ברית מסומנים בכתום. כמו כן מוצג במשחק מגוון נרחב של כלי נשק מסורתיים ומדויקים מבחינה היסטורית, החל מחרבות קטאנה ואלות מלחמה וכלה בכלי נשק קטנים כיארי, שוריקנים, קונאי וקוסריגמה . כל כלי נשק מגיע עם דרגות יכולת משלו, ושחקנים יוכלו לשפר את מיומנותם באותו נשק עם הזמן.

לשחקנים תהיה היכולת להחליף בין שתי הדמויות כשהם מתקדמים במשחק באמצעות המשימות השונות, בדומה למשחקיות שהוצגה ב-"Assassin's Creed Syndicate". יכולת הקרב של יאסוקה כוללות סביבה שניתנת להשמדה ומאפשרות הנחתת מהלומות נשק ריאליסטיות, מה שמספק חוויית קרב סינמטית. בינתיים, יכולת הקרב של נאוויי מאפשרות לה להשתמש בקוסריגמה כדי להדוף אויבים, תוך הטלת השרשרת בקשת רחבה כדי ליצור מרחק בינה לבין תוקפיה. בנוסף, היא משתמשת בטקטיקות של התגנבות יחד עם סגנון לחימה קטלני, תוך התחבאות בקורות המשופעות ובשוג'י (דלתות הנייר) של מבני העיר. מפת המשחק כוללת את מרכזה של יפן, בנוסף לאתרים היסטוריים מפורטים וטירות המעוצבות כצינוקים.

== רקע עלילתי ==
המשחק "Assassin's Creed Shadows" מתרחש ביפן הפיאודלית, ובמיוחד בשנת 1579 במהלך תקופת אזוצ'י-מומויאמה. תקופה זו מסמנת את סופה של תקופת סנגוקו והזמן שבו מתרחשת ביפן מלחמת אזרחים עקובה מדם. המשחק מציג את דמותו ההיסטורית של אודה נובונאגה, כשהוא נמצא בשיא כוחו בעקבות ניצחונו על שבט טקאדה באמצעות נשקי ארקבוז. אירועים היסטוריים מרכזיים כוללים מתקפתו של נובונאגה על פרובינציית איגה בשנת 1581 - קרב חשוב שמערב שבט שידוע במיומנות הנין ג'וטסו שלו.

מפת המשחק תהיה גדולה מזו שבמשחק "Assassin's Creed Valhalla" אך קטנה מזו של "Assassin's Creed Odyssey". המשחק יחקור את אזוריה המרכזיים של יפן, ביניהם קיוטו, קובה, אוסקה ופרובינציית איגה, כמו גם טירות שמעוצבות במדויק מבחינה היסטורית כמו טירת טקאדה. תפאורה זו מבטיחה עולם שוקק של אורבניזציה, הכולל נמלים, מחוזות סמוראים ואדריכלות מעוטרת, כאשר הכל מותאם לריצה חופשית בסגנון הפארקור ולמחקר במשחק. השפעתם של סוחרים פורטוגזים ומיסיונרים ישועים - אשר הביאו עמם את עולם הנצרות וטכנולוגיות חדשות כמו תותחים וכלי נשק ארוכי טווח - משחקת תפקיד חשוב בעיצוב עולם המשחק ונרטיב הסיפור.

== פיתוח ==
תהליך הפיתוח על המשחק נרמז כבר בספטמבר 2022 בפרזנטציה לרגל 15 שנות קיומו של זיכיון Assassin's Creed, וניתן לו שם הקוד "Assassin's Creed: Codename Red". עד לתאריך 13 במאי 2024 לא היו כל הכרזות רשמיות לגבי המשחק, כאשר הוכרז שמו הרשמי כ-"Assassin's Creed Shadows" לפני חשיפתו לראשונה כיומיים לאחר מכן. המשחק מפותח באמצעות מנוע המשחק המשודרג של החברה, Anvil, והוא כולל תאורה מתקדמת, חפצים ניתנים לשבירה ומערכת עונתית חדשה שמתקדמת עם הזמן.

קדימון ראשון של המשחק יצא ב-15 במאי 2024 בעמוד היוטיוב הרשמי של יוביסופט.

=== מוזיקה ===
ב-14 ביוני 2024, חברת יוביסופט שחררה בערוץ המוזיקה הרשמי שלה ביוטיוב מספר טראקים מתוך פסקול האלבום, שהולחנו בידי ג'ו הנסון ואלכסיס סמית', הצמד המוזיקלי שמוכר בשם "The Flight", ואשר מתמחה בהלחנת מוזיקה לסרטי קולנוע, סדרות טלוויזיה ומשחקי וידאו, והיה אחראי למנגינות הנושא במשחקים הקודמים בסדרה. בין הטראקים ששוחררו נמנים נעימת הנושא, גרסת המשחק לנעימה הקלאסית Ezio's Family מתוך "Assassin's Creed II", וכן "Rise of Yasuke" ו-"The Fujibayashi Legacy".

== קבלה וביקורות ==
=== מחלוקת על הפרוטגוניסט ===
עם שחרורו של הקדימון הרשמי למשחק ב-15 במאי 2024, נמתחה ביקורת על כוונת החברה לבסס את התרחשות המשחק ביפן בזמן שמככבת בו גרסה בדיונית לדמותו ההיסטורית של יאסוקה האפריקני, וזאת במקום פרוטגוניסט יפני, בטענה שחברת יוביסופט מעולם לא יצרה משחק עם גיבור ממזרח אסיה, תוך נימוק העובדה שיאסוקה אינו סמוראי אמיתי. לפי טענה אחרת, הביקורת כלפי פרוטגוניסט שחור הייתה מונעת בידי גזענות. עם זאת, מאט קים ממגזין IGN שיבח את הוספתו של יאסוקה כדי להבדיל את דמותו ממשחקי וידאו אחרים בהם נכללו פרוטגוניסטים סמוראים אסייתים, תוך ציון העובדה שמדובר בדמות היסטורית ידועה. חברת יוביסופט ציינה שדמותו של יאסוקה נכללה משום שהצוות היצירתי היה מעוניין להכליל סמוראי שהסיפור שלו היה פתוח במידה שתאפשר חופש יצירתי, והוסיפה שעדיין יש שאלות והשערות פתוחות בכל הנוגע לדמותו. הדירקטור של המשחק, צ'ארלס בנויט, ציין שיאסוקה נבחר כדי שהשחקנים יוכלו לחוות את יפן דרך עיניו של אדם זר.

ב-17 ביוני 2024, הפרופיל של יוביסופט ברשת החברתית "X" (לשעבר טוויטר) חסם את המשתמש קנג'י יאמאמוטו, היסטוריון שחקר את תרבות יפן מכיוון שהוא הצהיר שיאסוקה לא היה סמוראי.<ref></ref><ref></ref>

== קישורים חיצוניים ==

* [https://www.ubisoft.com/en-us/game/assassins-creed/shadows Assassin's Creed Shadows] באתר הרשמי של יוביסופט
* [https://www.youtube.com/@Ubisoft/search?query=shadows Assassin's Creed Shadows] בערוץ יוטיוב הרשמי של יוביסופט
* [https://assassinscreed.fandom.com/wiki/Assassin%27s_Creed:_Shadows Assassin's Creed Shadows] בפרויקט פאנדום של סדרת משחקי Assassin's Creed

== הערות שוליים ==

Shadows
קטגוריה:משחקי וידאו משנת 2024
קטגוריה:משחקי פלייסטיישן 5
קטגוריה:משחקי Xbox Series X/S
קטגוריה:משחקי macOS
קטגוריה:משחקי Windows
קטגוריה:משחקי עולם פתוח ממוחשבים
קטגוריה:משחקי תפקידים ממוחשבים
קטגוריה:משחקי יוביסופט
קטגוריה:משחקי התגנבות ממוחשבים
קטגוריה:משחקי וידאו שפותחו בקנדה